Lions skud spinnerakke teen Glasgow af | Maroela Media
Ai, as dit nie gister in Glasgow begin reën het nie … maar as is verbrande hout.
Die Glasgow Warriors het die Lions met 13-9 in die Verenigde Rugbykampioenskap geklop nadat hulle rustyd met 10-6 voorgeloop het.
Dit was 'n geval van so naby, maar tog so ver, want as die Lions nie deur die skeidsregter, Gianluca Gnecchi van Italië geboor is nie oor die eerste (en enigste drie) van die stut Jamie Bhatti nie, kon hulle maklik gewen het. Bhatti het nie die bal oor die doellyn gedruk nie; hy was kort en hoe die beamptes dit kon deurgelaat het, sal net hulle weet.
'n Mens wil nie elke keer wanneer 'n span verloor oor die skeidsregter kla nie, maar dit gee 'n mens erg sooibrand.
Ook as EW Viljoen, wat heel skaflik op losskakel uit amperse noodweer moes instaan met Jordan Hendrikse en Eddie Fouche albei beseer, nie die bal regstreeks uitgeskop het ná 'n inskop nie en die Lions kort daarna 'n lynstaangooi verloor het (seker maar die nat en gladde bal) kon sake so maklik anders verloop het.
Nietemin het die Lions die eerste keer op toer (kom ons vergeet maar van die eerste wedstryd teen Zebre toe hulle soos 'n sneltrein weggespring het, maar soos ou, afgeleefde lokomotief geëindig het) veggees getoon en met passie gespeel. Hulle het die Warriors in die skrums opgefrommel en hulle het die tuisspan se nerwe op die sintetiese oppervlak afgeduik. Glasgow het 'n voordeel gehad ten opsigte van gebiedsvoordeel en besit, maar waar dinge erg verkeerd vir die Lions geloop het, was die 17 duikslae waarmee hulle misluk het nadat hulle 75 duikslae moes uitvoer.
Maar die groot pluspunt is dat die Lions die spinnerakke afgeskud het en getoon het dat hulle oorsee kan aanpas.
Punte: Glasgow Warriors 13 (6): Drie: Jamie Bhatti. Doelskop: Ross Thompson. Strafdoele: Thompson (3).
Lions 9 (6). Strafdoele: EW Viljoen (3).
Sharks draai die gety teen Walliese Ospreys
Glasgow warriors kies hulle beste spelers, geen diskriminernde kwota sisteem gebaseer op velkleur nie ,natuurlik sal hulle beter wees as die lions.
Natuurlik mag 'n mens nie 'n skeidsregter kritiseer nie want die is mos verhewe bo kritiek al kos dit 'n span 'n wedstryd,